પ્રતિમાની નજર અનાયાસ સામેના ફલૅટમાં ગઈ. પોતાના બેડરૂમની ત્રાંસી ઉઘાડી બારીમાંથી ત્યાં જોઈ શકાતું. પણ ત્યાંથી આ તરફ કોઈને જોવાનો ખ્યાલે ન આવે ! એ બાલ્કનીના એટેચ્ડ બાથરૂમની લાઈટ થતાં તેના ધૂંધળા દૂધિયા કાચમાં ધૂંધળી છાયાનો અહેસાસ થાય. પ્રતિમાના ચિત્તમાં વિચાર આવ્યો, પેલા…… પાછી પેલી ભમરી ગૂં ગૂં ગૂં કરતી પ્રતિમાના માથા પર ઊડી રહી. પ્રતિમાએ પાછો હવામાં હાથ વીંઝ્યો. પોતાની અધખુલ્લી બારીમાંથી પ્રતિમાની નજર પાછી ત્યાં ગઈ. કોઈ કામવાળી બાઈ બાલ્કનીમાં આવી. ઝાપટઝૂપટ કરવા લાગી. એની પાછળ જ પેલા ભાઈની પત્ની….. પત્ની ? પત્ની જ હશે – થોડી જાડી, બેહૂદી લાગતી – આવી ને કામવાળી બાઈની પાછળ ઊભી રહી. કામવાળી બાઈ શામળી પણ એનું ફિગર મોહક- આકર્ષક ! આમ વિચાર્યું ત્યાં પેલી ભમરી પાછી ગૂં ગૂં ગૂં કરતી પ્રતિમાની આસપાસ ઘૂમી રહી. પાછી પ્રતિમા બબડી – જા ને આઘી…..! પેલી કામવાળી બાઈ, પેલા ભાઈ અને પેલી જાડી સ્ત્રી…. ક્યારે દેખાતાં બંધ થઈ ગયાં તેની પ્રતિમાને જાણેય ના રહી. તેને ઝોકું આવી ગયું હતું.